તન્વીની હતાશા પપ્પાને પીગળાવી ન શકી. મમ્મી ઘરમાંના મંદિરમાંના માતાજીના ફોટાને વીનવતી રહી કે તન્વીના પપ્પા માનવ માટે ‘હા’ પાડે. પણ માતાજીના ફોટા પર મૂકેલું કોઈ ફૂલ મમ્મીના ખોબામાં ન પડયું. પપ્પા પીગળે એ માટે તન્વીએ પૂરતી રાહ જોઈ, પણ છેવટે માનવ સાથે નાસી જઈને લગ્ન કરવા સિવાય તન્વી પાસે બીજો કોઈ જ વિક્લ્પ બાકી ન રહ્યો. મમ્મીની મૂંગી સંમતિ હતી. આથી મમ્મીએ પપ્પાને ખબર ન પડે તેમ માનવ-તન્વીના જન્માક્ષર જયોતિષીને બતાવેલા. જયોતિષી કહેલું, ‘જન્માક્ષર જરીકે મળતા નથી. જો લગ્ન થશે તો તમારી દીકરી કયાંક વિધવા…’ એ પછી મમ્મી માનવ સાથે લગ્ન નહિ કરવા તન્વીને સતત સમજાવ્યા કરતી. તન્વી માની જાય એ માટે બાધા-આખડીય કરતી… ‘લે બેટા, માતાજી તારી રક્ષા કરે એ માટે આ માદળિયું પહેર.’ આમ કહીને મમ્મીએ તન્વીને એક માદળિયું મંતરાવેલું. પણ મંતરાવેલા માદળિયાની તન્વી પર કોઈ જ અસર ન થઈ. તન્વીએ ભાગી જઈને માનવ સાથે લગ્ન કરવાનું નક્કી કર્યું. મુહૂર્ત જોવડાવ્યું. ‘શુભ’ ચોઘડિયું પણ જોયું. તન્વી તથા માનવે ભાગી જવાની યોજના ઘડી.